Source: http://www.bihon.ro/taria-de-caracter-a-campionilor/1507336
Timestamp: 2018-07-21 06:11:53+00:00

Document:
Tăria de caracter a campionilor - BIHON
la	22. februarie 2015 14:22	 Reactualizat la:	 22. februarie 2015 14:25
Vojislav Cupic a făcut un meci mare, marcând nu mai puţin de cinci goluri FOTO: ROLLANDFOTO
CSM Digi a învins Steaua cu 11-9 în meciul doi şi a terminat sezonul regulat pe locul 1.
Învinsă în prima partidă cu 7-11, multipla campioană CSM Digi a reuşit să câştige cel de-al doilea meci al „dublei” cu Steaua la două goluri diferenţă, exact atâtea câte îi trebuiau pentru a se menţine în poziţia de lideră a clasamentului la finele returului. Acest fapt le va oferi campionilor avantajul de a disputa trei meciuri în bazinul propriu, atât în semifinalele şi în finala din play-off.
Cea de-a doua partidă dintre Steaua şi CSM Digi a fost dramatică. Echipa noastră a arătat o altă faţă în comparaţie cu primul meci, apărându-se mult mai exact şi mai agresiv. Cu excepţia primului minut, când Filipovic a deschis scorul pentru Steaua, iar Cupic a egalat imediat, CSM Digi s-a aflat în permanenţă la conducere. Primele două sferturi s-au încheiat la egalitate, scor la pauză 5-5. Echipa noastră l-a pierdut imediat după pauză pe centrul Korolja, care a văzut cartonaşul roşu pentru proteste. Rămasă cu un singur centru aproape jumătate din meci, CSM Digi părea să fi primit o lovitură care putea cântări decisiv, dar n-a fost deloc aşa.
Final electrizant
Oaspeţii s-au mobilizat parcă şi mai mult şi au făcut un sfert trei foarte bun, care a decis soarta întâlnirii. CSM Digi a realizat diferenţa de două goluri, prin reuşitele lui Cupic, scor 6-8, respetiv Negrean, scor 7-9. Echipa noastră a început foarte bine sfertul patru, Negrean şi Kádár marcând pentru 7-11 şi se părea că nimic nu se mai poate întâmpla. Steaua s-a apropiat însă din nou la două goluri, scor 9-11, iar finalul a fost dramatic. Gazdele s-au aflat în situaţie de dublă superioritate numerică în ultimele secunde, dar Pjetlovic şi-a salvat echipa, apărând magistral la ultima fază a meciului. Rezultatul final consemnează victoria meritată a orădenilor.
Primul loc a fost decis de golaverajul general
„Dubla” dintre Steaua şi CSM Digi, decisivă pentru stabilirea liderei Superligii la finele sezonului regulat, a fost deosebit de tensionată. Cele două echipe s-au aflat la egalitate de puncte, 76, după ultima etapă, iar golaverajul după cele patru meciuri directe disputate, încheiate cu rezultatele 11-8 şi 10-11 la Oradea, respectiv 11-7 şi 9-11, era de asemenea egal, 39-39. În aceste condiţii, departajarea celor două formaţii s-a făcut pe baza golaverajului general. CSM Digi a avut un golaveraj general de +327, superior Stelei, de +308 (499-172 CSM Digi, respectiv 474-166 Steaua). Iată aşadar că fiecare meci, chiar şi cele cu echipele din subsolul clasamentului, poate conta. Situaţia este însă rar întâlnită, întâmplându-se în premieră în Superligă în perioada de după 1989.
Steaua – CSM Digi 9-11 (2-2, 3-3, 2-4, 2-2)
Steaua: Drăguşin, Florea – portari; Giuclea, M. Gheorghe 1, Diaconu, Chioveanu 1, Buşilă 1, Filipovic 3, Nastran 1 (din penalty), Randjic 2, Robu, Ghiban, Goanţă, Teohari. Antrenor: Ionuţ Angelescu
CSM Digi: Pjetlovic, D. Creţu – portari; R. Szabó, Negrean 3 (1 din penalty), Korolja, Alexa, Popoviciu, Freundlich 1, Cupic 5, A. Creţu, Dunca, R. Georgescu 1, Kádár 1. Antrenor: Dorin Costrăş
Superiorităţi numerice: 11-7. Fructificate: 3-2
Penalty-uri: 1-1 (ambele transformate)

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 

CSM